KITÖLTÉSI ÚTMUTATÓ A 2009. ÉVI ÁLLANDÓ JELLEGŰ IPARŰZÉSI TEVÉKENYSÉG UTÁNI IPARŰZÉSI ADÓBEVALLÁSI 

NYOMTATVÁNYHOZ

I. AZ IPARŰZÉSI ADÓBEVALLÁS BENYÚJTÁSÁRA KÖTELEZETTEK KÖRE

Az adóbevallás benyújtására Csanytelek Község Önkormányzata illetékességi területén gazdasági tevékenységet végző vállalkozók kötelezettek, azaz akiknek/amelyeknek székhelyük, telephelyük a települési önkormányzat területén van. E kötelezettség akkor is fennáll, ha az adott adóévben a vállalkozásból nem volt adóköteles bevétele. 

Az iparűzési adó alanyának minősül a gazdasági tevékenységet saját nevében és kockázatára haszonszerzés céljából, üzletszerűen végző

· a személyi jövedelemadó törvény szerinti egyéni vállalkozó,

· a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600.000 forintot meghaladja,

· jogi személy, ideértve a felszámolás vagy végelszámolás alatt lévő jogi személyt is,

· az egyéb szervezet, ideértve a felszámolás vagy végelszámolás alatt lévő egyéb szervezetet is,

A személyi jövedelemadó törvény szerinti egyéni vállalkozónak minősül (azaz iparűzési adóalanynak) az a magánszemély, aki:

a) az egyéni vállalkozói igazolványa alapján vállalkozási tevékenységet végez, az igazolványában feltüntetett vállalkozási tevékenysége tekintetében, továbbá ettől függetlenül is

b) a külön jogszabály alapján egészségügyi és szociális vállalkozást, egyéni vállalkozó orvosi, klinikai szakpszichológusi, továbbá magán állatorvosi, illetve egyéb egészségügyi, szociális vagy gyógyszerészi magántevékenységet folytató magánszemély,

c)  az egyéni vállalkozásról szóló törvény hatálybalépését megelőző jogszabályok alapján kisiparosnak, magánkereskedőnek minősülő magánszemély, valamint a jogi személy részlegét szerződéses rendszerben üzemeltető magánszemély,

d) az ügyvéd és az egyéni szabadalmi ügyvivő,

e) a közjegyző,

f) a bírósági végrehajtásról szóló törvény szerint önálló bírósági végrehajtó. 

Az adóalanyt azon településeken terheli állandó jellegű iparűzési tevékenység utáni adókötelezettség, így bevallás-benyújtási kötelezettség, ahol székhelye, illetőleg telephelye található. A székhely és a telephely azonosítása kapcsán a helyi adókról szóló Htv. rendelkezéseiből kell kiindulni.

Székhelynek tekintendő belföldi szervezet esetében az alapszabályában (alapító okiratában), a cégbejegyzésben (bírósági nyilvántartásban), az egyéni vállalkozó esetében a vállalkozói igazolványban ekként feltüntetett hely, ilyen hely hiányában, vagy ha több ilyen hely van, akkor a központi ügyvezetés helye, a magánszemélyek esetében az állandó lakóhely. A külföldi székhelyű vállalkozás magyarországi fióktelepe vonatkozásában a székhely alatt a cégbejegyzésben a fióktelep helyeként megjelölt helyet kell érteni.

Telephely: 

a) az adóalany olyan állandó üzleti létesítménye - függetlenül a használat jogcímétől -, ahol részben vagy egészben iparűzési tevékenységet folytat, azzal, hogy a telephely kifejezés magában foglalja különösen a gyárat, az üzemet, a műhelyt, a raktárt, a bányát, a kőolaj- vagy földgázkutat, a vízkutat, a szélerőművet (szélkereket), az irodát, a fiókot, a képviseletet, a termőföldet, a hasznosított (bérbe vagy lízingbe adott) ingatlant, az ellenszolgáltatás fejében igénybe vehető közutat, vasúti pályát;

b) hang, kép, adat vagy egyéb információ (ideértve a rádió- és televízió programokat is) vezetéken, kábelen, rádión, optikai úton vagy elektromágneses rendszer útján történő továbbítását szolgáló berendezés, amennyiben annak üzemeltetése rendszeres személyes jelenlétet kíván,

c) a villamos energiáról szóló törvény szerinti egyetemes szolgáltató, villamosenergia-kereskedő és villamos energia elosztó hálózati engedélyes, továbbá a földgázellátásról szóló törvény szerinti közüzemi szolgáltató, földgázkereskedő és földgázelosztói engedélyes esetén azon önkormányzat illetékességi területe, ahol villamos energia vagy földgáz értékesítése, illetve a villamos energia vagy földgáz elosztása a végső fogyasztó, a végső felhasználó (a továbbiakban együttesen: a végső fogyasztó) részére történik;”

Telephelynek számít az építőipari, valamint a nyomvonalas létesítményen végzett kivitelezési és fenntartási munkák, továbbá ezekkel kapcsolatban szerelési, szervezési, lebonyolító, szaktanácsadó, felügyeleti tevékenységek folytatásának, illetőleg természeti erőforrás feltárásának, kutatásának helye(i) szerinti település egésze, feltéve, hogy a folyamatosan vagy megszakításokkal végzett e tevékenységek időtartama adóéven belül a 180 napot meghaladja.

A bevallást az adózás rendjéről szóló törvényben meghatározott időpontig az iparűzési adót működtető székhely, telephely szerinti település önkormányzati adóhatósághoz kell benyújtani!
II. A BEVALLÁSI NYOMTATVÁNY EGYES SORAI

1. Azonosító adatok
Az adózó azonosításhoz szükséges adatokat értelemszerűen kell kitölteni.

Felhívjuk a figyelmet a vállalkozás adatainak pontos és teljes körű kitöltésére! Hiányos kitöltés esetén az adóhatóság hiánypótlásra fogja felszólítani, emellett mulasztási bírság is kiszabható!

2. A bevallás jellege

Az adózás rendjéről szóló törvény többféle esetben ír elő bevallás-benyújtási kötelezettséget. A bevallási nyomtatvány egyes (2.1., 2.2., 2.3. stb.) pontjaiban a bevallás jellegét kell megjelölni.

2.1. Éves bevallás melletti négyzetbe X-et kell tenni, ha a vállalkozást a 2009. teljes adóévben iparűzési adókötelezettség terhelte, továbbá akkor is, ha az iparűzési adókötelezettség a 2009. év közben keletkezett (év közben vezette be az adót az önkormányzat vagy az adózó év közben kezdte tevékenységét) és az adókötelezettség fennállt 2009. december 31-én is. Ha teljes évben fennállt az adókötelezettség, akkor a 4. pontban a „Bevallási időszak” sorban 2009. január 1. naptól – 2009. december 31-ig terjedő időszakot kell beírni, ha az adókötelezettség év közben keletkezett, akkor az adókötelezettség kezdő napjától 2009. december 31-ig terjedő időszakot kell beírni. Például: ha a vállalkozást 2009. július 1-én jegyezte be a cégbíróság, vagy az ekkor létesített a településen telephelyet, vagy az adót az önkormányzat ettől az időponttól kezdődően vezette be, akkor a bevallási időszak 2009. július 1-től – 2009. december 31-ig tart. A bevallást az adóévet követő év május 31-ig kell benyújtani!

Azon adózóknál, amelyek a számviteli törvény alapján a naptári évtől eltérő üzleti évet választják, az adóév utolsó napját követő 150. napon kell az éves bevallást benyújtani. A bevallási időszak ebben az esetben értelemszerűen az adóév (üzleti év) első és utolsó napja közötti időszakot jelenti, amely 12 hónapra terjed ki, kivéve az áttérés évét. Ez utóbbi esetben az adóév első napja a naptári év első napjával, az utolsó napja pedig a választott mérlegfordulónappal egyezik meg.

2.2. Záró bevallást kell benyújtani, ha a vállalkozás átalakul, vagy felszámolását, végelszámolását rendelték el, vagy az egyéni vállalkozói igazolványt visszavonták, vagy adóköteles tevékenységét az adózó megszünteti, előtársaság esetén a bejegyzési kérelmét a cégbíróság elutasította, vagy az adózó visszavonta, az adózó székhelyét áthelyezte, telephelyét megszüntette, továbbá az adózás rendjéről szóló törvény 33. §-ának (3) bekezdésében foglalt egyéb esetekben. A záró bevallás benyújtásának okát a 3. pontban, a megfelelő kockában kell jelölni. A 4. pontban meg kell jelölni azt az időszakot, amelyre a bevallás vonatkozik. 

A bevallás benyújtásának időpontjára az adózás rendjéről szóló törvényben és az egyszerűsített vállalkozói adóról szóló törvényben foglaltak az irányadóak.

Abban az esetben, ha az adózó adókötelezettsége egy adott önkormányzat illetékességi területén azért szűnik meg, mert székhelyét más településre áthelyezi vagy telephelyét megszünteti a településen, de más településeken az adókötelezettség továbbra is fennáll, akkor az adóévben fennálló adókötelezettség időtartamáról szóló bevallást csak az adóévet követő év május 31-ig kell benyújtani, kivéve, ha még a székhely-áthelyezés, telephely-megszüntetés évében az adózó más okból záró bevallás-benyújtására kötelezett. Ekkor az éves bevallás és a záró bevallás melletti négyzetbe is egyaránt X-et kell tenni, a 4. pontban pedig az adóévben a településen fennálló adókötelezettség időtartamát is meg kell jelölni. A záró bevalláshoz a megszüntetést megalapozó cégkivonatot csatolni szükséges.

Annak a vállalkozónak, aki az egyszerűsített vállalkozói adó (EVA) alanya is egyben és az iparűzési adóban az egyszerűsített adóalap megállapítást választotta, de év közben az EVA alanyisága megszűnt, az adóév első napjától az EVA alanyiság utolsó napjáig terjedő időszakról (melyet jelölni kell a 4. pontban) évközi bevallást kell benyújtani az EVA bevallás benyújtásával egyidejűleg. Ilyen esetben – ha az iparűzési adóalanyiság egyébként nem szűnik meg – a 2.1. sor és a 2.2. sor melletti négyzetbe, továbbá a 3.9. sor melletti négyzetbe is x-et kell tenni. 

2.3. Előtársasági bevallást a jogelőd nélkül alakuló gazdasági társaságnak, egyesülésnek, szövetkezetnek, erdőbirtokosság társulatnak, közhasznú társaságnak kell benyújtani, az előtársasági időszak alatti vállalkozási tevékenységről. A 4. pontban az előtársasági létforma alatti adókötelezettség időtartamát kell megjelölni. Az előtársasági időszaknak a jogelőd nélkül alakuló szervezet társasági, társulati szerződése (alapító okirata, alapszabálya) ellenjegyzésének, illetőleg közokiratba foglalásának napjától a cégjegyzékbe való bejegyzésének, vagy a cégbejegyzési kérelem jogerős elutasításának, vagy a cégbejegyzési eljárás megszüntetésének napjáig terjedő időtartam minősül. 

Ha az adózót a cégbíróság a cégbejegyzési kérelem benyújtásának évében bejegyezte, akkor az adót a bejegyzéstől számított 120 napon belül kell megállapítani, az előtársaság adókötelezettségéről szóló bevallást azonban csak a bejegyzést követő év május 31-ig kell benyújtani. Ebben az esetben a cégbejegyzés napjától az adóév utolsó napjáig tartó időszakról szóló éves bevallást is az adóévet követő év május 31-ig kell benyújtani!

Ha az adózót a cégbíróság nem a cégbejegyzési kérelem benyújtásának évében jegyezte be a cégjegyzékbe, vagy a cégbíróság a cégbejegyzési kérelmet jogerősen elutasította, vagy az adózó a bejegyzési kérelmet visszavonta, akkor az adókötelezettség keletkezésétől az előtársasági időszak utolsó napjáig terjedő időtartamról szóló bevallást az előtársasági időszak utolsó napjától számítva 120 napon belül kell benyújtani.

Ha az előtársaság kérelmét jogerősen elutasították, vagy azt visszavonja, akkor a 2.2. sorban és a 3.6. sorban is x-szel kell jelölni.

2.4. A naptári évtől eltérő üzleti évet választó adózó, ezen minőségét jelzi a rovatban.

2.5. Az év közben kezdő vállalkozó ezt a tényt az ebben a rovatban lévő kockában jelzi. (Emellett az éves bevallás benyújtását, vagy - záró bevallás benyújtási kötelezettség esetén - záró bevallás benyújtását a 2.1,. vagy 2.2. rovatban is jelölni kell.)

2.6. A naptári évtől eltérő üzleti évet választó adózó esetében az áttérés éve egy adóév, de annak hossza mindig kevesebb, mint 12 hónap. Ennek tényét itt kell jelölni. (Emellett az éves bevallás benyújtásának tényét a 2.1. rovatban is jelölni kell. A bevallási időszaknál (4. pont) pedig az áttérés időszakát, mint önálló adóévet kell feltüntetni.)

3. A záró bevallás benyújtásának oka
Az Útmutató 2. pontjában foglaltaknak megfelelően kell jelölni a bevallás benyújtásának okát a megfelelő kockában.

4. Bevallási időszak
Az Útmutató 2. pontjában foglaltaknak megfelelően kell jelölni azt az időszakot, amelyre a bevallás vonatkozik.

5. A csatolt kiegészítő lapok jelölése
A bevallási nyomtatványhoz különböző kiegészítő lapok tartoznak. A bevallás teljességéhez a vonatkozó kiegészítő lapokat is – tevékenység jellegének megfelelően - ki kell tölteni. Az „A”-tól „E”-ig terjedő lapok a nettó árbevétel levezetését tartalmazzák. Ezek közül csak egyet – a vállalkozásra irányadó kiegészítő lapot – kell kitölteni és benyújtani az adóhatósághoz. Az „I” jelű lapot azon adózók töltik ki és nyújtják be, akik/amelyek választhatják az adóalap egyszerűsített meghatározásának módját, és élnek is ezzel a lehetőséggel. (Ez esetben az „A” jelű lapot nem kell kitölteni.) Abban az esetben, ha az önkormányzati adóhatóság további adatokat is kér a bevalláshoz, akkor azt további kiegészítő lapokon teheti meg. Ekkor azokat is ki kell tölteni.

Az „A” jelű lapot azon adózóknak kell kitölteni, akik/amelyek az általános szabályok szerint állapítják meg nettó árbevételüket. Ide tartozik minden iparűzési adóalany, amely nem minősül hitelintézetnek, pénzügyi vállalkozásnak, biztosítónak, befektetési vállalkozásnak, kockázati tőkealapnak, kockázati tőketársaságnak.

A „B” jelű kiegészítő lapot a hitelintézetekről és pénzügyi vállalkozásokról szóló törvény szerinti hitelintézeteknek és pénzügyi vállalkozásoknak kell kitölteni.

A „C” jelű kiegészítő lapot a biztosítóknak kell kitölteni.

A „D” jelű lapot a befektetési vállalkozásoknak kell kitölteni.

Az „E” jelű lapot a kockázati tőkealapoknak és a kockázati tőketársaságoknak kell kitölteni.

Az „F” jelű (ill. „F-V” jelű) kiegészítő lapot az adóalap-megosztással összefüggésben kell kitölteni, annak, aki székhelyén kívül legalább egy településen telephellyel rendelkezik, azaz adóalap-megosztásra kötelezett.

A „G” jelű kiegészítő lap a más adóhatóságnál fennálló köztartozások megnevezésére szolgál. Csak akkor kell kitölteni, ha más adóhatóságnál (állami, önkormányzati adóhatóságnál, vámhatóságnál, illetékhivatalnál) van köztartozása.  

A „I” jelű kiegészítő lapot az adóalap egyszerűsített meghatározási módját választó adóalanyoknak kell kitölteni. 

6. Az adó alapjának egyszerűsített meghatározási módját választók nyilatkozata

6.1. ponthoz: Ha 2009. adóévre az adóalap egyszerűsített meghatározási módját választotta, a 6.1. pontban kell jelölni.

A 2009. évben a korábbi éveknek megfelelően lehetett élni az iparűzési adó alapjának egyszerűsített meghatározási módjával az alábbi adózói körben:

a) a Htv. 39/A. § (1) bekezdése alapján, a személyi jövedelemadóról szóló törvény szerint, a 2009. évi teljes adóévben átalányadózó magánszemély (egyéni vállalkozó, mezőgazdasági kistermelő) vállalkozók. Ezen vállalkozók esetében az adó alapja a személyi jövedelemadóról szóló törvény szerinti átalányadó alapjának 20%-kal növelt összege, azzal, hogy az adó alapja nem lehet több, mint a személyi jövedelemadóról szóló törvény szerinti - e tevékenységből származó - bevételének 80 százaléka. 

b) más vállalkozó, feltéve, hogy a nettó árbevétele az adóévet megelőző adóévben - 12 hónapnál rövidebb adóévet megelőző adóév esetén napi arányosítással számítva időarányosan nem haladta meg a 8 millió forintot, illetve a tevékenységét adóévben kezdő vállalkozó esetén az adóévben - időarányosan - a 8 millió forintot várhatóan nem haladja meg. Ebben az esetben az adó alapja a nettó árbevételének 80 százaléka.

6.2. ponthoz: Az egyszerűsített adóalap meghatározás módját választók nyilatkozata a 2010. adóévre. 

A Htv. A 2010. évre is lehetővé teszi az iparűzési adó alapjának egyszerűsített meghatározási módját az alábbi adózói körben:

a) a személyi jövedelemadóról szóló törvény szerint, a 2010. évi teljes adóévben átalányadózó magánszemély (egyéni vállalkozó, mezőgazdasági kistermelő) vállalkozó,

b) más vállalkozó, feltéve, hogy nettó árbevétele az adóévet megelőző adóévben - 12 hónapnál rövidebb adóévet megelőző adóév esetén napi arányosítással számítva időarányosan nem haladta meg a 8 millió forintot, illetve a tevékenységét adóévben kezdő vállalkozó esetén az adóévben - időarányosan - a 8 millió forintot várhatóan nem haladja meg,

Amennyiben az adózó a 2010. évben élni kíván ezzel a lehetőséggel, azt a megfelelő négyzetben jelölni kell. 

6.3. ponthoz: Az egyszerűsített vállalkozói adó (EVA) adóalanyának nyilatkozata, amennyiben 2009. adóévre az iparűzési adó alapjának egyszerűsített megállapítási módját választotta.

Az egyszerűsített vállalkozói adó hatálya alá tartozó vállalkozó az adó alapját az általános szabályok szerint, illetve az egyszerűsített vállalkozói adó alapjának 50 %-ában is megállapíthatja.

6.4. ponthoz: Az EVA alanyának nyilatkozata az iparűzési adó alapjának egyszerűsített meghatározásáról a 2010. adóévre. 
Ha 2010. évre élni kíván az adóalap ezen meghatározási módjának lehetőségével, akkor a négyzetben „X” jellel jelölje!
Az adó alapjának egyszerűsített meghatározási módja adóévre választható, az erről szóló bejelentést legkésőbb az adóévről szóló bevallás benyújtására előírt határidőig, a tevékenységét év közben kezdő vállalkozó az adókötelezettség keletkezését követő 15 napon belül kell megtenni az adóhatósághoz.

Az egyszerűsített adóalap meghatározás választásakor nem az „A” jelű kiegészítő lapot kell kitölteni, hanem az „I” jelű lapot. A 911. sorban az átalányadózónak a 6.1. a) alpont szerinti esetben az átalányadó alapját a 6.1. b) alpont szerinti esetben a nettó árbevétel összegét, a 6.3. pont szerinti esetben az EVA alapját kell beírni, a 915. sorban pedig az iparűzési adóalap – az előzőek szerint számított – összegét kell feltüntetni. 

Amennyiben az adóalap egyszerűsített meghatározási módját választotta, jelölje X-szel, ebben az esetben a 912-914. sorokat nem kell kitölteni, viszont be kell adni az „I” jelű kiegészítő lapot.

7. Könyvvezetés módja
A könyvvezetés, nyilvántartás-vezetés módját a megfelelő kockában kell jelölni.

8. Alkalmazott adóalap megosztás módszere

Itt kell megjelölni a – többször módosított – Helyi adókról szóló 1990. évi C. törvény 39. §-ban és a törvény mellékletében foglaltak alapján a 2009. évben számított adóalap székhely, ill. telephelyenkénti megosztásának módját.

9. Az adó kiszámítása
911. sor: Itt kell feltüntetni a vállalkozás egészének szintjén képződő Htv. szerinti nettó árbevétel összegét, függetlenül attól, hogy tevékenységét hol végzi az adóalany. A nettó árbevétel-elemek részletezése és azok értelmezése a vonatkozó kiegészítő lapon található. A vállalkozás típusa, illetve az adóalap-meghatározás módja által meghatározott kiegészítő lap kitöltése kötelező! („A” – „E”, vagy „I” /lásd még az 5. pontot/). A vállalkozási szintű nettó árbevételt a vonatkozó kiegészítő lapon kell levezetni. Ezért elsőként a vonatkozó kiegészítő lap 911. sorát, illetve az annak meghatározásához szükséges alsorokat kell kitölteni!  Az adott kiegészítő lapon szereplő (kiszámított) 911. sor összegét kell itt feltüntetni. (Illetve ezen kívül lásd még a 6. pontot!)

912. sor: Ebbe a sorba kell beírni a vállalkozási szintű eladott áruk beszerzési értékének összegét.

Eladott áruk beszerzési értéke: kettős könyvvitelt vezető vállalkozások esetében a vásárolt és változatlan formában eladott anyagoknak, áruknak – a számvitelről szóló törvény szerint eladott áruk beszerzési értékeként elszámolt – bekerülési (beszerzési) értéke. Az egyszeres könyvvitelt, valamint – a személyi jövedelemadóról szóló törvény hatálya alá tartozó – pénzforgalmi nyilvántartást vezető vállalkozók esetében a tárgyévi árubeszerzésre fordított kiadás, csökkentve a kifizetett árukészlet leltár szerinti záró értékével, növelve a kifizetett árukészlet leltár szerinti nyitó értékével. 
913. sor: Ebben a sorban a vállalkozás egészének szintjén megjelenő közvetített szolgáltatások értékének összegét kell feltüntetni. A közvetített szolgáltatások értéke tartalmában megegyezik a Htv. által korábban használt alvállalkozói teljesítések értékével. 

Közvetített szolgáltatások értéke: az adóalany által saját nevében vásárolt és a harmadik személlyel (a megrendelővel) írásban kötött szerződés alapján, a szerződésben rögzített módon részben vagy egészben, de változatlan formában továbbértékesített (továbbszámlázott) szolgáltatás értéke. Közvetített szolgáltatásnál az adóalany vevője és nyújtója is a szolgáltatásnak, az adóalany a vásárolt szolgáltatást részben vagy egészben közvetíti úgy, hogy a megrendelővel kötött szerződésből a közvetítés lehetősége, a számlából a közvetítés ténye, vagyis az, hogy az adóalany nemcsak a saját, hanem az általa vásárolt szolgáltatást is értékesíti változatlan formában, de nem feltétlenül változatlan áron, egyértelműen megállapítható. Ide sorolandó továbbá a közvetített szolgáltatások közé nem tartozó, az adóalany által továbbszámlázott olyan alvállalkozói teljesítés értéke, amelynek végzése során az adóalany mind megrendelőjével, mind alvállalkozójával a Polgári Törvénykönyv szerinti - írásban kötött - vállalkozási szerződéses kapcsolatban áll, feltéve, hogy azzal az adóalany a 36. pont szerint eladott áruk beszerzési értékeként vagy a 37. pont szerint anyagköltségként vagy a 22. pont a) alpontja szerint jogdíjként nettó árbevételét nem csökkentette.

9131. sor: Itt kell feltüntetni a 913. sorban szereplő Htv. szerinti közvetített szolgáltatások értékéből az alvállalkozói teljesítések értékét. 

914. sor: Ebben a sorban kell szerepeltetni a vállalkozási szintű – nettó árbevétel-csökkentő – anyagköltség összegét.  Az anyagköltség a számviteli törvény szerint (az adóévben) elszámolt anyagköltséggel egyezik meg a számviteli törvény hatálya alá tartozó vállalkozók esetében. A személyi jövedelemadó törvény hatálya alá tartozó vállalkozó esetén a tárgyévben anyagbeszerzésre fordított kiadás a számviteli törvény szerinti vásárolt anyagok (alap-segéd-, üzem-, fűtőanyag, tartalék alkatrész, egy éven belül elhasználódó szerszámok, eszközök, berendezések) tárgyévi költségét jelenti. Az egyszeres könyvvitelt vezető vagy pénzforgalmi nyilvántartást vezető adózók esetében a tárgyévi anyagbeszerzésre fordított kiadást növelni kell a tárgyévi kifizetett leltári nyitókészlettel és csökkenteni a tárgyévi kifizetett leltári zárókészlet értékével.

915. sor: Ez a sor szolgál a bevételekből és költségekből számított vállalkozási szintű iparűzési adóalap megállapítására, függetlenül a tevékenység végzésének helyétől. A Htv. szerinti vállalkozási szintű adóalap megállapításához a 911. sor (nettó árbevétel) összegéből kell levonni a 912. sor, a 913. sor és a 914. sor együttes összegét. Ha a 911. sor összegét eléri vagy meghaladja a 912. sor, a 913. sor és a 914. sor együttes összege, akkor ebben a sorban „0”-t kell szerepeltetni. Ebben az esetben a 919. sorba, a 920. sorba, a 921. sorba és a 923. sorba egyaránt „0”-t kell írni. Az egyszerűsített adóalap meghatározását választó adózó esetében itt kell feltüntetni az iparűzési adóalap számított összegét a 6.1. és – EVA alany esetén – a 6.3. ponthoz fűzött magyarázat alapján, valamint az „I” jelű lapok soraiban feltüntetetteknek megfelelően.

916. sor: Itt kell feltüntetni a Htv. 39/D. §-a alapján igénybevett adóalap-mentességet. Amennyiben ezen a jogcímen adóalap-mentesség keletkezik, az legfeljebb a 915. sorban szereplő összeg erejéig vehető igénybe.

917. sor: Ebben a sorban a külföldön létesített telephelyen végzett tevékenységre jutó adóalap mentességének összegét kell feltüntetni. Mentes az adóalapnak az a része, amely a külföldön létesített telephelyen végzett tevékenységből származik, feltéve ha azt a telephely szerinti állam önkormányzatának fizetendő, a vállalkozási tevékenységet terhelő adó terheli. 

918. sor: Ha az adózó az adóévet megelőző évben a Htv. 39/D. §. (1) bekezdése szerinti adóalap-mentességet vett igénybe, de adóévben az előző adóévihez képest 5 %-ot meghaladó mértékben csökkent a statisztikai állományi létszáma, akkor az adóévet megelőző évben igénybe vett adóalap-mentesség összegével meg kell növelni a vállalkozási szintű adóalapot. Ezt az adóalap-növelést kell ebben a sorban feltüntetni, amennyiben a feltételek fennállnak.

919. sor: A 916. és 917. pontokban érvényesített összeggel csökkentett, illetve 918. sorral növelt Htv. szerinti – vállalkozási szintű – adóalapot kell itt feltüntetni. Abban az esetben, ha a vállalkozót több önkormányzat illetékességi területén terheli állandó jellegű iparűzési tevékenység után adókötelezettség (székhelyén kívül legalább egy településen telephelyet tart fenn), akkor ezt az összeget kell - az adóalap-megosztásra irányadó szabályok szerint - megosztani az egyes települések között.
920. sor: Itt kell feltüntetni a 919. sorban szereplő vállalkozási szintű adóalap megosztása eredményeként előálló – törvényi szabályok szerinti – települési adóalapot. Amennyiben a vállalkozót adóalap-megosztási kötelezettség terheli, az „F” jelű lap (vagy a vezetékes gáz, ill. villamosenergia-szolgáltatást a végső fogyasztók részére nyújtó adóalanyoknak az „FV” jelű lap) kitöltése kötelező! Természetesen abban az esetben, ha a vállalkozót nem terheli adóalap-megosztási kötelezettség (székhelye szerinti településen kívül, más önkormányzat illetékességi területén nincs telephelye), akkor az ezen sorban szereplő összeg megegyezik a 919. sor összegével.

921. sor: Az adóköteles Csanytelek Község Önkormányzata települési adóalapra jutó adó összegét kell itt feltüntetni, az önkormányzati rendelet szerinti hatályos adómérték alapulvételével. Az adómérték 2009. évre vonatkozóan is 2 %.

922. sor: A helyi adótörvény szabályai szerint az adóévben az ideiglenes jellegű iparűzési tevékenység után megfizetett adóátalány összegét – az adóalap-megosztás arányában - le lehet vonni a székhely, telephely szerinti önkormányzatokhoz kimutatott adó összegéből, legfeljebb azonban csak annak nagyságáig. Például ha az adózó adóévben 200.000 forintot fizetett ki adóátalány címén, az adóalap-megosztás eredményeként pedig a települési adóalap a vállalkozási szintű adóalap 20 %-a, akkor az adott önkormányzatnál levonható összeg az adóévben megfizetett adóátalány 20 %-a, azaz 40.000 forint. Abban az esetben, ha az önkormányzatra jutó adóátalány összege meghaladja a 921. sor összegét, akkor itt csak a 921. sorban szereplő összeget lehet feltüntetni, a településre jutó adóátalány összegét pedig a 10. sorban kell szerepeltetni. 

923. sor: Ez a sor szolgál a Csanytelek Község Önkormányzata Önkormányzat illetékességi területén keletkezett 2009. adóévi iparűzési adófizetési kötelezettség megállapítására. Az adóköteles adóalapra vetített adó összegéből (921. sor) le kell vonni a 922. sorban szereplő összeget). Abban az esetben, ha a 922. sor összege eléri vagy meghaladja a 921. sor összegét, akkor itt „0”-t kell feltüntetni. A fizetendő iparűzési adó összegét 100,-Ft-ra kell kerekíteni!

924 – 927. sorok: Ezen sorok szolgálnak az adóévi adó elszámolására, pénzforgalmi rendezésére. A 924. sorban az adóévben adóelőlegre ténylegesen befizetett összeget, a 925. sorban pedig – a feltöltésre kötelezettek esetében – az adózás rendjéről szóló törvény szerinti feltöltési kötelezettség miatt befizetett összeget kell feltüntetni. 

Amennyiben a 923. sorban szereplő összeg meghaladja a 924. sor és a 925. sor együttes összegét, akkor a különbözetet a 926. sorban (még fizetendő adó) kell feltüntetni. Ezt az összeget kell – éves bevallás esetén - legkésőbb adóévet követő év május 31-ig befizetni az önkormányzati adóhatóság számlájára. Csanytelek Község Önkormányzata esetében a 11745169-15410106-03540000 számú számlára. Záró bevallás és előtársasági bevallás esetén a bevallás benyújtásának határidejével egyező időpontban kell az adót megfizetni.

Abban az esetben, ha a 924. sor és a 925. sor együttes összege meghaladja a 923. sor összegét, akkor a különbözetet a 927. sorban kell feltüntetni. 

Figyelem, fontos!

2010. évtől a helyi iparűzési adóval kapcsolatos adóztatási hatáskörök az állami adóhatósághoz (APEH-hez) kerülnek át. A törvényi változásokkal együtt megszűnik az a gyakorlat, hogy az előző adóévről szóló iparűzési adóbevallás alapján a következő adóelőleg-fizetési időszakra vonatkozó adóelőlegét az önkormányzat adóhatóság fizetési meghagyásban írja elő.

Ezentúl az adóelőlegét is az adózónak kell - a bevallása és a korábban előírt (ill. bevallott) előleg-adatainak ismeretében – megállapítania és bevallania. A 2009. adóévről még az önkormányzati adóhatóság felé kell ezt megtenni, azt követően pedig majd az APEH-hez.

Fontos, hogy már a 2009. évről (még az önkormányzathoz) benyújtandó adóbevallásán is bevallásra kerüljön a 2010. szeptember 15-én és 2011. március 15-én fizetendő adóelőleg is. Ez azért lényeges, mert 2010. július 31-éig az önkormányzati adóhatóságnak a bevallott adóelőlegekről adatot kell szolgáltatnia az APEH felé.

A 928-931. közötti sorokat csak az esetben nem kell kitölteni, ha az adóbevallás záró bevallás!

928. sor: A Csanytelek Község Önkormányzata Jegyzője által 2010. március 16-ra előírt iparűzési adóelőleg összege. (Ehhez szüksége lehet a – jellemzően 2009. évben kiadott – 2009. évi adóelőleget előíró fizetési meghagyásra. Ez a fizetési meghagyás már tartalmazta a 2010. március 16-án esedékes előleg-részletet is.

929. sor: Amennyiben a 2009. adóéve teljes egész év volt, akkor a kiszámított és 100 forintra kerekített 2009. évi végleges adó (923. sorban számított) összegét kell ide beírni.
Ha a 2009. adóéve nem teljes év volt (tevékenységét 2009. év közben kezdte), akkor a kiszámított 2009. tört évi adó összegének (naptári napok alapján átszámolt) egész évre arányos (felévesített) összegét kell ide beírni.
(Htv. 41. § (5) bekezdés b) pont.)

930. sor: A 2010. szeptember 15-én esedékes előleg-részletet bevallására szolgáló sor. Úgy számítjuk, hogy a végleges számított adóból levonjuk a már 2010. március 16-ára előírt előleg összegét. (A 929. sor és a 928. sor különbözete.) Amennyiben a 2010. március 16-ra előírt előleg magasabb összegű volt mint a végleges kiszámított adó, akkor ebbe a sorba nulla kerül.

931. sor: A 2011. március 15-én fizetendő előleg. Ez a 2009. évi végleges 100 forintra kerekített adó összegének a fele. A 929. sorban feltüntetett összeg fele. (Ez 50 forintra is végződhet.)

10. sor: Itt kell feltüntetni az ideiglenes jellegű iparűzési tevékenység után az adóévben megfizetett adóátalány önkormányzatra jutó összegét. Ez az összeg megegyezik a 922. sorban feltüntetett összeggel, ha a 921. sorban feltüntetett adó arra fedezetet biztosít. 

KITÖLTÉSI ÚTMUTATÓ AZ „A” JELŰ KIEGÉSZÍTŐ LAPHOZ

Az „A” jelű lapot azon adózóknak kell kitölteni, akik/amelyek az általános szabályok szerint állapítják meg nettó árbevételüket. Ide tartozik minden iparűzési adóalany, amely nem minősül hitelintézetnek, pénzügyi vállalkozásnak, biztosítónak, befektetési vállalkozásnak, kockázati tőkealapnak, kockázati tőketársaságnak.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor: Ebben a sorban kell levezetni a – vállalkozási szintű – nettó árbevétel összegét. A 9111. sorban szereplő összegből a 9112., 9113., 9114. és 9115. sorokban szereplő összeget le kell vonni. Ez sor megegyezik a bevallási főlap 911. sorában feltüntetendő összeggel!

9111. sor: A számviteli törvény hatálya alá tartozó adóalanyok esetében itt kell szerepeltetni a vállalkozási szintű nettó árbevétel összegét. A jellemzően nem vállalkozási tevékenység folytatására alakult szervezetek (pl.: társadalmi szervezet, egyház, alapítvány, költségvetési szerv stb.) esetében a vállalkozási tevékenységgel összefüggésben realizált árbevétel összegét kell feltüntetni. A személyi jövedelemadó hatálya alá tartozó (magánszemély) adóalany esetében ebbe a sorba a tevékenységgel (termékértékesítés, szolgáltatásnyújtás) összefüggésben kapott készpénz, jóváírás vagy bármilyen más vagyoni érték összegét kell beírni. 

9112. sor: Itt kell szerepeltetni a társasági adóról és az osztalékadóról szóló törvény szerinti jogdíjból származó, árbevételként elszámolt ellenértéket.

9113. sor: Ebbe a sorba kell beírni az egyéb szolgáltatások értékeként, illetve egyéb ráfordítások között kimutatott – az adóhatósággal elszámolt - jövedéki adó, fogyasztási adó összegét.

9114. sor: Ebbe a sorba kell beírni az egyéb ráfordítások között kimutatott, az adóhatósággal elszámolt regisztrációs adó, energia adó összegét.

9115. sor: Ebben a sorban a felszolgálási díj árbevételét kell feltüntetni.

KITÖLTÉSI ÚTMUTATÓ A „B” JELŰ KIEGÉSZÍTŐ LAPHOZ

Az „B” jelű lapot azon adózóknak kell kitölteni, akik/amelyek hitelintézetnek, vagy pénzügyi vállalkozásnak minősülnek.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor: Ebben a sorban kell összesíteni a 9111. – 9117. sorokban szereplő egyes – vállalkozási szintű – nettó árbevétel-elemek összegét, oly módon, hogy a 9111 - 9116. sorokban szereplő összegeket össze kell adni, majd abból a 9117. sor összegét le kell vonni. Ez sor megegyezik a bevallási főlap 911. sorában feltüntetendő összeggel!

9111. – 9117. sorok: Az egyes sorok a vállalkozási szintű nettó árbevétel-elemek kimutatására, a vállalkozási szintű nettó árbevétel levezetésére szolgálnak. A sorokat a számviteli törvény és a hitelintézetek, pénzügyi vállalkozások éves beszámoló készítési és könyvvezetési kötelezettségének sajátosságairól szóló 250/2000. (XII. 24.) Korm. rendelet szabályai alapján kell meghatározni.

KITÖLTÉSI ÚTMUTATÓ A „C” JELŰ KIEGÉSZÍTŐ LAPHOZ

Az „C” jelű lapot azon adózóknak kell kitölteni, akik/amelyek biztosítónak minősülnek.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor: Ebben a sorban kell összesíteni a 9111. – 9117. sorokban szereplő egyes – vállalkozási szintű – nettó árbevétel-elemek összegét, oly módon, hogy a 9111 - 9116. sorokban szereplő összegeket össze kell adni, majd abból a 9117. sor összegét le kell vonni. Ez sor megegyezik a bevallási főlap 911. sorában feltüntetendő összeggel!

9111 – 9117. sorok: Az egyes sorok a vállalkozási szintű nettó árbevétel-elemek kimutatására, a vállalkozási szintű nettó árbevétel levezetésére szolgálnak. A sorokat a számviteli törvény és a biztosítók éves beszámoló készítési és könyvvezetési kötelezettségének sajátosságairól szóló 192/2000. (XII. 24.) Korm. rendelet szabályai alapján kell meghatározni.

KITÖLTÉSI ÚTMUTATÓ A „D” JELŰ KIEGÉSZÍTŐ LAPHOZ

Az „D” jelű lapot azon adózóknak kell kitölteni, akik/amelyek befektetési vállalkozásnak minősülnek.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor: Ebben a sorban kell összesíteni a 9111 – 9115. sorokban szereplő egyes – vállalkozási szintű – nettó árbevétel-elemek összegét. Ez a sor megegyezik a bevallási főlap 911. sorában feltüntetendő összeggel!

9111 – 9115. sorok: Az egyes sorok a vállalkozási szintű nettó árbevétel-elemek kimutatására, a vállalkozási szintű nettó árbevétel levezetésére szolgálnak. Az egyes sorokat a számviteli törvény és a befektetési vállalkozók éves beszámoló készítési és könyvvezetési kötelezettségének sajátosságairól szóló 251/2000. (XII. 24.) Korm. rendelet szabályai alapján kell meghatározni.

KITÖLTÉSI ÚTMUTATÓ A „E” JELŰ KIEGÉSZÍTŐ LAPHOZ

Az „E” jelű lapot azon adózóknak kell kitölteni, akik/amelyek kockázati tőketársaságnak, vagy kockázati tőkealapnak minősülnek.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

911. sor: Ebben a sorban kell összesíteni a 9111. – 9115. sorokban szereplő egyes – vállalkozási szintű – nettó árbevétel-elemek összegét, oly módon, hogy a 9111 - 9112. sorokban szereplő összegeket össze kell adni, majd abból a 9113., 9114. és 9115. sor összegét le kell vonni. Ez sor megegyezik a bevallási főlap 911. sorában feltüntetendő összeggel!

9111 – 9115. sorok: Az egyes sorok a vállalkozási szintű nettó árbevétel-elemek kimutatására, a vállalkozási szintű nettó árbevétel levezetésére szolgálnak. 

9111. sor: A számviteli törvény (2000. évi C. tv.) hatálya alá tartozó adóalanyok esetében itt kell szerepeltetni a vállalkozási szintű nettó árbevétel összegét. A jellemzően nem vállalkozási tevékenység folytatására alakult szervezetek (pl.: társadalmi szervezet, egyház, alapítvány, költségvetési szerv stb.) esetében a vállalkozási tevékenységgel összefüggésben realizált árbevétel összegét kell feltüntetni. A személyi jövedelemadó hatálya alá tartozó (magánszemély) adóalany esetében ebbe a sorba a tevékenységgel (termékértékesítés, szolgáltatásnyújtás) összefüggésben kapott készpénz, jóváírás vagy bármilyen más vagyoni érték összegét kell beírni. 

9112. sor: Ebbe a sorba a számviteli törvény 84. §-ának (1)-(2). bekezdéseiben leírtak alapján kell kiszámítani és bejegyezni a befektetett pénzügyi eszközöknek minősülő részvények, részesedések a mérlegkészítés időpontjáig pénzügyileg realizált árfolyamnyereség, továbbá az ilyen befektetések után kapott (járó) osztalék és részesedés együttes összegét.

9113. sor: Itt kell szerepeltetni a társasági adóról és osztalékadóról szóló törvény szerinti jogdíjból származó árbevételként elszámolt ellenértéket. 

9114. sor: Ebbe a sorba kell beírni az egyéb szolgáltatások értékekét, illetve egyéb ráfordítások között kimutatott – adóhatósággal elszámolt - jövedéki adó, fogyasztási adó összegét.

9115. sor: Ebbe a sorba kell beírni az egyéb ráfordítások között kimutatott, az adóhatósággal elszámolt regisztrációs adó, energia adó összegét.

Kitöltési útmutató az „F” jelű kiegészítő laphoz

Ha a vállalkozó (adózó) több önkormányzat illetékességi területén végez állandó jellegű iparűzési tevékenységet, akkor az „F” jelű kiegészítő lapot is ki kell tölteni.

A kiegészítő lapot együtt kell kezelni a bevallási főlappal, ezért ki kell tölteni a kiegészítő lap fejrészét is, továbbá ezt az oldalt is (cégszerűen) alá kell írni!

A vezetékes gázszolgáltatást, villamosenergia-szolgáltatást közvetlenül a végső fogyasztó részére nyújtó vállalkozásoknak csak a IV. résznél található sorokat kell kitölteni. 

Az adóalap-megosztás módjától függően az I-IV. részek valamelyikét kell a Htv. melléklete és a definíciók szerint kitölteni és az ott lévő képleteket alkalmazni. A bármely rész 920. sorában számított összeget a főlap 920. sorában kell szerepeltetni.

A kiegészítő lap 101. és 104. soraiba (valamint komplex módon történő megosztás esetén a 110. és 112. soraiba), a vállalkozás egészére vonatkozó a lap 102. és 105. soraiba, valamint komplex módon történő megosztás esetén a 111. és 113. soraiba az adott önkormányzat területére jutó személyi jellegű ráfordítás, illetőleg eszközérték összegét kell beírni.

Ha a személyi jellegű ráfordítás szerinti adóalap megosztást alkalmazza, akkor a 101-103. és 920. sorokat kell kitölteni. Amennyiben az eszközérték arányos megosztási módszert alkalmazza, úgy a 104-106. és 920. sorokat kell kitölteni. Ha a vállalkozás a komplex megoldási módszert alkalmazza, abban az esetben a 110-120. és 920. sorokat kell kitölteni. 

Az a vállalkozó, akinek/amelynek a tárgyévet megelőző teljes adóévben az adóalapja meghaladta a 100 millió forintot, köteles a komplex módon történő adóalap-megosztást alkalmazni!

Az adóalap-megosztásra vonatkozó számításokat – a kerekítés általános szabályai alapulvételével – nyolc tizedesjegy pontossággal kell elvégezni.

Kitöltési útmutató az „I” jelű kiegészítő laphoz

2009. évben is - a hatályos helyi adókról szóló 1990. évi C. törvény alapján - választható a személyi jövedelemadóról szóló törvény szerinti átalányadózók, illetve az előző évben 8 millió forint nettó árbevételt el nem érő vagy – kezdő vállalkozó esetén – várhatóan el nem érő egyéb iparűzési adóalanyok számára az iparűzési adó alapjának egyszerűsített megállapítási módja. Az egyszerűsítés lényege, hogy nincs szükség az egyes adóalap-elemek tételes kigyűjtésére és összegzésére az adóalap-megállapítás során. Az egyszerűsített vállalkozói adó hatálya alá tartozó vállalkozók az iparűzési adó alapján az EVA alapjának 50%-ban is megállapíthatják.  

I. A személyi jövedelemadóról szóló törvény szerinti átalányadózók:

A személyi jövedelemadóról szóló törvény szerinti átalányadózó vállalkozók esetében az adó alapja az Szja. szerinti átalányadó-alap 20 százalékkal növelt összege, azzal, hogy az iparűzési adóalapjának felső határa a személyi jövedelemadó szerinti bevétel 80 százaléka.

1.  sor: A vállalkozó által adóévben elért bevétel összege, amelyet a 1995. évi CXVII. törvény 4. és 10. melléklete szerint kell megállapítani.

2.  sor: A levonható költséghányad összegét kell ebben a sorban feltüntetni, amelyet a 1995. évi CXVII. törvény 54. §-ának rendelkezései szerint kell megállapítani. A személyi jövedelemadóról szóló törvény az átalányadózást választó egyéni vállalkozókra differenciált költségátalányt ír elő az átalányadó alapjának megállapításához. Ez a költségátalány valamennyi felmerült költség fedezetét jelenti. 

3.  sor: Ebben a sorban kell szerepeltetni a személyi jövedelemadóról szóló törvény szerinti átalányadó alapjának összegét. Ez az adóévben elért bevétel és a levonható költséghányad különbsége.

4.  sor: Az átalányadó alapjának – a 3. sorban lévő összeg - 20 százaléka. 

5.  sor: Ebben a sorban kerül megállapításra az iparűzési adóalap. A 3. sorban és a 4. sorban szereplő összeget össze kell adni.

II. Egyéb adózók (nem átalányadózó) iparűzési adóalapjának egyszerűsített meghatározási módja

Azon iparűzési adóalanyoknak, akik nem minősülnek a személyi jövedelemadó törvény szerinti átalányadózónak, de nettó árbevételük 8 millió forint alatt van, szintén lehetőség nyílik az adóalap egyszerűsített meghatározási módjára. A helyi adókról szóló törvény a nettó árbevétel 80 százalékában rögzíti az iparűzési adó alapját.

1. sor: Ebben a sorban kell szerepeltetni a helyi adókról szóló törvény szerinti nettó árbevétel összegét. (1990. évi C. törvény 52.§ 22. pontja alapján)

2. sor: Itt kell feltüntetni a megállapított nettó árbevétel összegének 80 százalékát, amely az iparűzési adóalap lesz.

Amennyiben az iparűzési adó alapjának egyszerűsített meghatározására vonatkozó feltételek nem teljesülnek az adóév egészére, akkor az általános szabályok szerint kell az adóalapot kiszámítani. Ha a vállalkozó az átalányadózásra való jogosultságát munkaviszony létesítése miatt úgy veszíti el, hogy az adóévben elért árbevétele a 8 millió forintot nem haladja meg, az iparűzési adójának alapját a II. pontban leírt módon is megállapíthatja. 

III. Egyszerűsített vállalkozói adó hatálya alá tartozó adózók iparűzési adóalapjának egyszerűsített meghatározási módja:

1. sor: Ebben a sorban kell szerepeltetni az EVA adó alapjának összegét.
2. sor: Itt kell feltüntetni a megállapított az EVA alapjának 50 %-át, amely az  iparűzési adóalapja lesz.

Az egyszerűsített vállalkozói adó hatálya alá tartozó vállalkozó az adó alapját az általános szabályok szerint, illetve az egyszerűsített vállalkozói adó alapjának 50 %-ában is megállapíthatja.

Az adó alapjának egyszerűsített meghatározási módja adóévre választható, az erről szóló bejelentést legkésőbb az adóévről szóló bevallás benyújtására előírt határidőig, a tevékenységét év közben kezdő vállalkozó az adókötelezettség keletkezését követő 15 napon belül kell megtenni az adóhatósághoz.

Az egyszerűsített adóalap meghatározás választásakor nem kell kitölteni az „A” jelű kiegészítő lapot. A 911. sorban az átalányadózónak a 6.1. a) alpont szerinti esetben az átalányadó alapját a 6.1. b) alpont szerinti esetben a nettó árbevétel összegét, a 6.3. pont szerinti esetben az EVA alapját kell beírni, a 915. sorban pedig az adóalap – az előzőek szerint számított – összegét kell feltüntetni. 

Amennyiben az adóalap egyszerűsített meghatározási módját választotta, ebben az esetben a 912-914. sorokat nem kell kitölteni, viszont be kell adni az „I” jelű kiegészítő lapot.

